 NA CHARLES WASONGA WIZARA ya Afya imesema ajali nyingi za barabarani nyakati hizi za sherehe, huchangiwa na matumizi mabaya ya dawa za kulevya. Kwenye taarifa, Katibu wa Idara ya Afya ya Umma Mary Muthoni amesema kuwa miongoni mwa athari za matumizi wa dawa hizo ni kupoteza makini kwa madereva na hivyo kusababisha ajali. “Kukosa umakini, kukosa udhibiti wa gari na kuzubaa kutokana na matumizi ya mihadarati kwa kiwango kikubwa, ndivyo huchangia ajali za barabarani,” akaeleza. Bi Muthoni alitoa wito kwa madereva na Wakenya kwa ujumla kutoa kipaumbele kwa usalama wao na watu wengine katika jamii na wakome kutumia dawa za kulevya. Alisema miongoni mwa dawa zinazotumiwa vibaya ni nikotini na bangi. “Matumizi ya dawa za kulevya pia husababisha matatizo ya kimwili na kiafya na hata vifo,” akaonya Bi Muthoni. Hasara inayotokana na matumizi ya dawa za kulevya, Katibu huyo akaongeza, ni kwamba zinachangia kupungua kwa uzalishaji na hivyo kudumaza maendeleo ya kiuchumi na kijamii. “Ipo haja kwetu sote kushughulikia hatari za kiafya, kiuchumi na kijamii zinazohusiana na matumizi ya dawa hizi za kulevya kando na kuchangia ongezeko la ajali za barabarani na matatizo ya kiakili,” Bi Muthoni akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  